दिनभरा दा थकेमा तुआरन आए दे उं’दे दोस्त रियासती सियासत थमां लेइयै कुल्ल दुनिया दी राजनीति पर बधी-सिर-बधियै दलीलां देइयै आपो-अपने नजरिये पेश करदे, अखबारें पर तबसरे करदे हे ते फ्ही घरेलू घटनां बी गल्लबाता दा बिशे बनी जंदियां हियां। पंडत गोपालदास होर घरैआह्ली दे सुर्गबास मगरा खीरू गी तरसने दी गल्ल करदे तां बाकी दे गड़ाका मारियै उ’नें गी बसेसरै दी माऊ दी चब्हरी पर खीरू दा रज्ज करोआने दा जकीन दुआन लगदे हे। अजें गल्ल मुक्की दी बी नेईं ही होंदी जे सरो मालन फुल्लें दी टोकरी सिरै पर चुक्कियै हत्थै च मकदे ङारें आह्ली कांगड़ी फगड़ियै उद्धरा जद लंघदी ही तां बचितर-सिंह होर कशबोs लैंदे होई आखदे-"दिक्खो जुनो, किन्ना पुन्न खटदी ऐ सरो मालन! नासका च गै नेईं, रोम-रोम च बाशना भरी जन्दी ऐ, सरो मालने! परमेसर तेरा दैह्-दुनिया भला करै।" तां चग्घर सिंह होर सरो दी भारगथा ने’ई छेड़दे जे द’ऊं घैण्टै बन्नै लग्गी जन्दे।